**6. „Kötelességek leghűségesebb teljesítése”**

*„Ha lényünk és életünk hasonlít Krisztusra,*

*akkor nyújthatunk kezet egymásnak:*

*Üdvözítőnk vére által egyikünk jámborsága*

*az összes többinek javára válik.*

*Így a családi szeretet szárnyakat ad,*

*hogy a rossz szenvedélyeinket megfékezzük,*

*hogy a legmagasabb életszentségre törekedjünk*

*tele erőteljes áldozatkészséggel és szerény derűvel.”*

Egy kert - bármilyen szép is, amikor elkészül - ha nem gondozzák, elveszíti az egyensúlyát. Felnő és elszaporodik benne a gyom, a növények elveszítik eredeti szépségüket, kiszáradhatnak, s így lassan-lassan a kert inkább lesz a keserűség, mint az öröm forrása.

A bennem levő Mária-kert állapota, egyensúlya rajtam múlik. Ápolom-e rendszeresen, megteszek-e mindent, hogy el ne gyomosodjon, ki ne száradjon, hanem eredeti és egyedi szépségében pompázzon, naponta megújuljon, üdén ragyogjon?

Kentenich atya már 1912-ben, az Előalapító okiratban megfogalmazta élete, műve legfőbb célját: „Új embert és új közösséget!”

Minden ezért van.

A szeretetszövetség, benne a Szűzanya ígéretei és elvárásai.

Az önnevelés, hogy "Mária oltalma alatt szilárd, szabad jellemekké" váljunk.

Az eleven érzékelés, hogy felfedezzük Isten jelenlétét a mindennapjainkban.

A nehézségek elfogadása, mert ezek is Isten szeretetének jelei, eszközei és ezek nélkül nincs növekedés.

A kötelességek teljesítése, mert azok a hűségünk és az állhatatosságunk bizonyságai.

Hogyan telik egy napom? Mikor találkozom benne Istennel, Máriával? Eszembe jut-e naponta, hogy szeretetszövetségben élek, hogy van Valaki, akire mindenben számíthatok, és hogy van teendőm is ezzel kapcsolatban? Mit teszek, hogy naponta megújult, üde, másoknak is örömet okozó "új ember" legyek?

A kéknefelejcs törékeny, de annál mutatósabb virág. Akkor szép igazán, ha sok van belőle a kertben. Ezt úgy érhetjük el, hogy megóvjuk a tavaszi gyomoktól és rendszeresen öntözzük. Ezt meghálálva magjait elszórja és egyre több lesz belőle. Érdemes gondozni.

A kéknefelejcs a hűség, az emlékezés, az állhatatosság szimbóluma. (Myosotis sylvatica)

Miatyánk…Üdvözlégy Mária…